ЕП поиска търговско споразумение с Лондон след Брекзит Европейският парламент прие резолюция , с която препоръча на Великобритания двете страни да сключат споразумение за асоцииране след излизането на държавата от ЕС . Според евродепутатите в основата на споразумението за асоцииране трябва да седят следните стълбове : зачитане на целостта на вътрешния пазар , митническия съюз и четирите свободи ; осигуряване на еднакво и справедливо отношение към гражданите на ЕС , живеещи в Обединеното кралство и британските граждани , живеещи в ЕС ; запазване на правата на гражданите , заложени в Белфасткото споразумение ( Ирландската граница ) . Българският евродепутата Момчил Неков коментира резолюцията . По думите му Брекзит определено ще промени Европейския съюз както за гражданите , така и за бизнеса . " За нас , българите , е важно в кратки срокове да се постигне споразумение , което да гарантира правата на гражданите , за да могат всички тези хиляди българи да живеят без притеснения за бъдещето си . За последното десетилетие стокообменът между Великобритания и България се е удвоил до 1.2 милиарда евро на годишна база . Без споразумение след Брекзит , българският износ за Обединеното кралство , равняващ се на 500 милиона евро , е застрашен . В наш интерес е тази икономическа връзка да се запази поне на днешните нива . Трябва да се изостави езикът на политическите обвинения и да погледнем прагматично на бъдещите отношения между ЕС и Обединеното кралство " , заяви евродепутатът .